《绮罗香 闻江上戒严，寄阶符夫子。》
清代·江瑛

屯雾催寒，战云压暮，肠断悲秋时候。兵火匆匆，哭路几人饥走。

时闭门、怕听笳呜，奈隔戍、遥传角奏。哀不尽、江北江南，孤鸿声咽朔风骤。

故乡乔木似旧。念人间何世，劫灰飞又。触目惊心，多少营边衰柳。

谩说是、鸟亦含愁，便篱菊、近来都瘦。更几处、篝火鸣狐，荒城白昼。

作者简介：江瑛，字蕊珊，甘泉人，解元江璧妹，汪阶符室。